**Metodiskie norādījumi netiešo un tiešo izmaksu nodalīšanai projektos**

Lai nodrošinātu vienotu pieeju un skaidrus norādījumus Eiropas Ekonomikas zonas finanšu instrumenta 2014.‑2021. gada perioda programmas “Vietējā attīstība, nabadzības mazināšana un kultūras sadarbība” iepriekš noteikto projektu un Norvēģijas finanšu instrumenta 2014.-2021.gada perioda programmas „Klimata pārmaiņu mazināšana, pielāgošanās tām un vide” iepriekš noteikto projektu un atklātā konkursa projektu līdzfinansējuma saņēmējiem un projektu partneriem par to, kādas izmaksas ir iekļaujamas projekta netiešajās izmaksās un kā netiešās izmaksas nošķiramas no projekta tiešajām izmaksām, Vides aizsardzības un reģionālās attīstības ministrija kā programmas apsaimniekotājs ir sagatavojis šos metodiskos norādījumus.

Normatīvajos aktos iekļautais regulējums par netiešajām izmaksām projektu ietvaros:

1. [Noteikumu par Norvēģijas finanšu instrumenta 2014-2021.gadam ieviešanu](https://eeagrants.org/sites/default/files/resources/NO%2BFM%2BRegulation%2BFinal%2B23%2B09%2B2016.pdf) un [Noteikumu par Eiropas Ekonomikas zonas finanšu instrumenta 2014-2021.gadam ieviešanu](https://eeagrants.org/resources/regulation-implementation-eea-grants-2014-2021) (turpmāk – Noteikumi) 8.5.panta 1.punkts nosaka, ka *netiešās izmaksas ir visas tās attiecināmās izmaksas, kuras projekta iesniedzējs un/vai projekta partneris nespēj identificēt kā izmaksas, kas tieši attiecināmas uz projektu, bet kuras tā grāmatvedības sistēmā ir iespējams identificēt un pamatot kā izmaksas, kas radušās tiešā saistībā ar attiecināmajām tiešajām izmaksām, kuras ir attiecināmas uz projektu. Netiešajās izmaksās nevar ietvert attiecināmās tiešās izmaksas*.
2. Donorvalstu [Finanšu vadlīniju](http://eeagrants.lv/wp-content/uploads/2020/05/27022020_lv_final__EEA_and_Norway_Grants-Financial_Guidance-Sep2018_pabeigts.docx) 2.4.4.apakšpunktā dotajā piemērā tiek minēts, ka, *ja saskaņā ar projekta iesniedzēja un/vai projekta partnera grāmatvedības principiem kādas izmaksas tiek uzskatītas par netiešām izmaksām, tām jātiek uzskatītām par netiešām izmaksām arī projektā, ko finansē ar EEZ un Norvēģijas finanšu instrumentu. Ja projekta iesniedzējam un/vai projekta partnerim ir jāievieš izmaiņas, lai savu ierasto grāmatvedības praksi saskaņotu ar citiem projekta līguma un Noteikumu nosacījumiem (piemēram, attiecībā uz laika uzskaites praksi, netiešo izmaksu aprēķinu, produktīvā darba stundu pieeju u.c.), ir skaidrs, ka šīs izmaiņas ir ne tikai iespējams veikt, bet to veikšana ir obligāta*.
3. Ministru kabineta 2020.gada 18.februāra [noteikumu Nr.93 “Norvēģijas finanšu instrumenta 2014.-2021. gada perioda programmas “Klimata pārmaiņu mazināšana, pielāgošanās tām un vide” īstenošanas noteikumi”](https://likumi.lv/ta/id/312645-norvegijas-finansu-instrumenta-2014-2021-nbspgada-perioda-programmas-klimata-parmainu-mazinasana-pielagosanas-tam) (turpmāk – MK noteikumi Nr.93):
	1. 13.2.2.apakšpunkts nosaka, ka *iepriekš noteiktā projekta netiešās attiecināmās izmaksas (tai skaitā izmaksas, kas saistītas ar telpu nomu, komunālo pakalpojumu izmaksām, kancelejas preču, aprīkojuma un programmatūras iegādes izmaksām, un citas izmaksas, kas netieši saistītas ar iepriekš noteiktā projekta īstenošanas administrēšanu) aprēķina kā vienotu likmi 10 procentu apmērā no tiešajām attiecināmajām personāla atlīdzības izmaksām*;
	2. 13.3.2.apakšpunkts nosaka, ka *netiešās attiecināmās izmaksas, tai skaitā izmaksas, kas saistītas ar telpu nomu, komunālo pakalpojumu izmaksām, kancelejas preču, aprīkojuma un programmatūras iegādes izmaksām, un citas izmaksas, kas netieši saistītas ar projekta īstenošanas administrēšan*u*, kuras aprēķina kā vienotu likmi 15 procentu apmērā no tiešajām attiecināmajām personāla atlīdzības izmaksām vai pamatojoties uz faktiskajām izmaksām, kas nepārsniedz 15 procentus no tiešajām attiecināmajām personāla atlīdzības izmaksām.*
4. Ministru kabineta 2020.gada 24. novembra [noteikumu Nr. 700 “Eiropas Ekonomikas zonas finanšu instrumenta 2014.–2021. gada perioda programmas “Vietējā attīstība, nabadzības mazināšana un kultūras sadarbība” vispārīgie un iepriekš noteikto projektu īstenošanas noteikumi”](https://likumi.lv/ta/id/319160-eiropas-ekonomikas-zonas-finansu-instrumenta-2014-2021-gada-perioda-programmas-vieteja-attistiba-nabadzibas-mazinasana) (turpmāk – MK noteikumi Nr.700) 14.2.apakšpunkts nosaka, ka *netiešās attiecināmās izmaksas (telpu noma, komunālo pakalpojumu izmaksas, kancelejas preču, aprīkojuma un programmatūras iegādes izmaksas un citas izmaksas, kas netieši saistītas ar iepriekš noteiktā projekta īstenošanas administrēšanu) aprēķina kā vienoto likmi un kuras nepārsniedz 15 procentus no tiešajām attiecināmajām personāla atlīdzības izmaksām.*

Ievērojot, ka MK noteikumu Nr.93 13.2.2. un 13.3.2.apakšpunktā un MK noteikumu Nr.700 14.2.apakšpunktā ietvertais netiešo izmaksu kategoriju uzskaitījums nav izsmeļošs un līdzfinansējuma saņēmējs un projekta partneris var iekļaut netiešajās izmaksās arī citas izmaksu kategorijas, ieskaitot tādas izmaksu kategorijas, kas paredzētas kā tiešo attiecināmo izmaksu kategorijas (piemēram, personāla atlīdzības izmaksas, telpu noma, u.c.). Vienlaikus, lai nodrošinātu vienotu pieeju netiešo izmaksu piemērošanā un nepieļautu dubultā finansējuma risku, programmas apsaimniekotājs vērš uzmanību uz šādu principu piemērošanu izmaksu sadalījumam starp tiešajām un netiešajām izmaksām:

1. Ja līdzfinansējuma saņēmējs vai projekta partneris vienas kategorijas izmaksas, piemēram, ar atalgojumu saistītās izmaksas u.c. paredz daļēji segt no tiešajām izmaksām un daļēji no netiešajām izmaksām, iestādē ir jāizdod rīkojums, kur skaidri tiek identificēti gadījumi vai izmaksu procentuālais sadalījums, kas tiek attiecināts uz tiešajām izmaksām un kas uz netiešajām izmaksām.
2. Ja viens rēķins tiek segts daļēji no tiešajām izmaksām un daļēji no netiešajām izmaksām, uz rēķina jābūt identificējamām un norādītām summām, kuras tiek attiecinātas uz katrām izmaksām.
3. Ja viena mēneša atalgojuma izmaksas, piemēram, atvaļinājuma nauda, prēmija par ikgadējo darbības un tās rezultātu novērtējumu, tiek segta daļēji no tiešajām izmaksām un daļēji no netiešajām izmaksām, tiek sagatavoti divi algu aprēķini par attiecīgo izmaksu daļu, no kuriem programmas apsaimniekotājam kopā ar projekta pārskatu tiek iesniegts algu aprēķins tikai par tiešo izmaksu daļu.
4. Netiešo izmaksu segšanai projektā var būt atvērts atsevišķs konts vai tās var tikt veiktas no cita līdzfinansējuma saņēmēja vai partnera iestādes konta. Ja projekta vajadzībām ir atvērts viens bankas konts, no kura tiek veikti maksājumi gan par tiešajām izmaksām, gan par netiešajām izmaksām, līdzfinansējuma saņēmējs un projekta partneris nodrošina, ka tiek veikti atsevišķi maksājumi par tiešo izmaksu daļu un atsevišķi maksājumi par netiešo izmaksu daļu, kā arī no bankas konta izraksta ir identificējams, uz kuru izmaksu daļu (tiešajām vai netiešajām izmaksām) attiecināms katrs maksājums, kā arī tiek nodrošināta atsevišķa grāmatvedības uzskaite, nodalot tiešās un netiešās izmaksas ar iekšējā budžeta analīzes instrumenta palīdzību – izmaksu analītisko kontu nodalīšanu vai, piemēram, subkontu jau esošajam kontam.
5. Ar atalgojumu saistītās izmaksas, t.sk. sociālās garantijas (atvaļinājuma nauda, prēmija par ikgadējo darbības un tās rezultātu novērtējumu, veselības apdrošināšanas polises), kurām ir piemērojama proporcionālās izmaksu daļas aprēķināšana (zemāk minēti piemēri proporcionalitātes principa piemērošanai)**\*,** atkarībā no laika, kuru darbinieks ir nostrādājis uz projektu, sākotnēji tiek iekļautas tiešajās attiecināmajās izmaksās. Ja programmas apsaimniekotājs izmaksu attiecināmības pārbaudes laikā ir konstatējis, ka uz projektu attiecināmā daļa ir aprēķināta nepareizi, tad šī izmaksu daļa tiek uzskatīta par neatbilstoši veiktiem izdevumiem un nevar tikt pēc tam pārgrāmatota uz netiešajām izmaksām.
6. Līdzfinansējuma saņēmējs vai projekta partneris var pieņemt lēmumu netiešajās izmaksās iekļaut atvaļinājuma naudu, novērtēšanas prēmijas, veselības apdrošināšanas izmaksas 100% apmērā, ja nevar nodrošināt šo izmaksu aprēķinu atbilstoši proporcionalitātes principam\*. Šajā gadījumā iestādē ir jānodrošina pieņemtā lēmuma izsekojamība un dokumentēšana, lai to nepieciešamības gadījumā iesniegt programmas un projekta uzraugošajām iestādēm vai audita veicējiem.

Vēršam uzmanību, ka izmantojot netiešu izmaksu vienoto likmi, **par netiešajām izmaksām nav nepieciešams uzrādīt pamatojošos dokumentus,** programmas apsaimniekotājs pārliecināsies tikai par netiešo izmaksu aprēķina korektumu un nošķiršanu no tiešajām attiecināmajām izmaksām.

\* Piemērojot Vadošās iestādes *Vadlīnijās pārbaužu veikšanai Eiropas Ekonomikas zonas un Norvēģijas finanšu instrumentu līdzfinansētā projekta īstenošanas vietā, programmu un projektu attiecināmo izmaksu pamatojošiem dokumentiem un to pārbaudēm, un specifisko attiecināmības principu noteikšanai 2014.-2021.gada periodā* noteikto **proporcionalitātes principu**, sniedzam piemērus, kā ir aprēķināma uz projektu attiecināmā tiešo izmaksu proporcionālā daļa ar personāla atalgojumu un sociālajām garantijām saistītajām izmaksām.

1.piemērs

|  |
| --- |
| Darbinieks norīkots darbā uz projektu no 16.02.2021. ar nemainīgu ikmēneša noslodzi 40% uz projektu.Darbinieks ņem ikgadējo atvaļinājumu 3 darba dienas no 17.03.2021.-19.03.2021. par nostrādāto laika periodu no 01.04.2020.-31.03.2021. un pirms tam ir izņemtas jau 10 darba dienas no šī perioda ikgadējā atvaļinājuma.Laika periodā no 16.02.2021.-31.03.2021. darbinieks uz projektu būtu nostrādājis 13 dienas februārī un pilnu marta mēnesi, tādējādi uz projektu var attiecināt:* par februāri 1,67 / 30 \* 13 = 0,72 darba dienas;
* par martu 1,67 darba dienas;
* kopā 0,72 + 1,67 = 2,39 darba dienas, kas ir pilnas 2 darba dienas.

No kopējā pieejamā ikgadējā atvaļinājuma 20 darba dienām uz projektu var attiecināt pēdējo 2 darba dienu atvaļinājuma naudas 40% proporcionālo daļu.Tā kā līdz šim ir izņemtas tikai 10 darba dienas un kopā ar šo atvaļinājumu tās būtu 13 darba dienas, tad šī atvaļinājuma nauda nevar tikt segta no projekta līdzekļiem.Vēršam uzmanību, ka papildatvaļinājumam piemēro tādus pašus aprēķina principus, kā ikgadējam atvaļinājumam, un papildatvaļinājuma dienas tiek segtas no projekta līdzekļiem pēc tādas pašas proporcijas, kā tika segts ikgadējais atvaļinājums. |

2.piemērs

|  |
| --- |
| Darbinieks norīkots darbā uz projektu no 19.11.2020. ar mainīgu ikmēneša noslodzi uz projektu atkarībā no faktiski nostrādātajām stundām.Darbinieka faktiskā noslodze no kopējā mēneša nostrādātajām stundām uz projektu ir bijusi: 2020.g. novembrī – 30%, 2020.g. decembrī – 45%, 2021.g. janvārī – 35%.Darbinieks ņem ikgadējo atvaļinājumu 10 darba dienas no 01.03.2021.-12.03.2021. par nostrādāto laika periodu no 10.01.2020.-09.01.2021. un pirms tam ir izņemtas jau 10 darba dienas no šī perioda ikgadējā atvaļinājuma.Laika periodā no 19.11.2020.-09.01.2021. darbinieks uz projektu ir nostrādājis 2020.g. novembrī 12 dienas, 2020.g. decembrī pilnu mēnesi un 2021.g. janvārī 9 dienas, tādējādi uz projektu var attiecināt:* par 2020.g. novembri 1,67 / 30 \* 12 = 0,67 darba dienas;
* par 2020.g. decembri 1,67 darba dienas;
* par 2021.g. janvāri 1,67 / 30 \* 9 = 0,50 darba dienas;
* kopā 0,67 + 1,67 + 0,50 = 2,84 darba dienas, kas ir pilnas 2 darba dienas.

No kopējā pieejamā atvaļinājuma 20 darba dienām uz projektu var attiecināt pēdējo 2 darba dienu atvaļinājuma naudas proporcionālo daļu atbilstoši katra mēneša noslodzei.Ja iestādē darbinieka ikmēneša slodze uz projektu mainās katru mēnesi, līdzfinansējuma saņēmējam vai projekta partnerim ir jāpieņem un iestādē jāizstrādā vienoti nosacījumi (jāapstiprina metodika, jāapstiprina rīkojums, jāizstrādā iekšējie noteikumi), pēc kuriem tiks aprēķināta atvaļinājuma naudas uz projektu attiecināmā daļa, piemērojot iepriekš aprakstīto proporcionalitātes principu. Savukārt, ja atvaļinājuma izmaksas sedz tikai no netiešajām izmaksām, tad šāda metodika nav nepieciešama. |

3.piemērs

|  |
| --- |
| Darbinieks norīkots darbā uz projektu no 16.02.2021. ar nemainīgu ikmēneša noslodzi 40% uz projektu.Iestāde iegādājas veselības apdrošināšanas polisi darbiniekam, kuras darbības laiks ir no 01.03.2021.-28.02.2022.Šajā gadījumā uz projektu var attiecināt un tiešajās izmaksās iekļaut 40% no veselības apdrošināšanas polises cenas, piemēram, 40% no 213,43 EUR = 85,37 EUR.No 01.01.2022. darbiniekam slodze uz projektu tiek samazināta uz 35%.Tādējādi līdzfinansējuma saņēmējs, iesniedzot nākamo projekta pārskatu programmas apsaimniekotājam, iekļauj pārskatā veselības apdrošināšanas izmaksu pārrēķinu par 2 mēnešiem ar mīnus zīmi: 85,37 EUR – (213,43/12\*10\*40% + 213,43/12\*2\*35%) = - 1,78EUR.Ja šāds pārrēķins netiek veikts un iekļauts pārskatā, šī summa tiek uzskatīta par neatbilstoši veiktiem izdevumiem. |

4.piemērs

|  |
| --- |
| Darbinieks norīkots darbā uz projektu no 19.10.2020. ar mainīgu ikmēneša noslodzi uz projektu atkarībā no faktiski nostrādātajām stundām.Darbinieka faktiskā noslodze no kopējā mēneša nostrādātajām stundām uz projektu ir bijusi: 2020.g. oktobrī – 35%, 2020.g. novembrī – 30%, 2020.g. decembrī – 45%.2020.g. decembrī darbiniekam tiek maksāta novērtēšanas ikgadējā prēmija par novērtēšanas periodu no 01.12.2019. – 30.11.2020. 800 EUR apmērāŠajā gadījumā uz projektu var attiecināt un tiešajās izmaksās iekļaut:* par 2020.g. oktobri 800 EUR / 12 / 30 \* 13 \* 35% = 10,11 EUR;
* par 2020.g. novembri 800 EUR / 12 \* 30% = 20,00 EUR;
* kopā 10,11 + 20,00 = 30,11 EUR.
 |